Zulkifli Lubis pikantuk kesempatan ndhérék pendidikan Walanda ing "Hollandsch Inlansche School". Sasampunipun mungkasaken HIS, lajeng Kifli nglajengaken dhateng "Meer Uitgebreid Lager Onderwijs" wonten ing kutha ingkang sami. Wonten ing jaman punika Zulkifli Lubis wiwit katingal asring maos koran Deli Blaad, ingkang pikantuk saking kancanipun ingkang dedagangan. Lumantar Deli Blaad, Zulkifli wiwit ngenal pidato-pidato Sukarno, Hatta, Muhammad Husni Thamrin lan perdebatan wonten ing Volksraad. Koran ingkang minangka kagunganipun pamilik perkebunan wonten ing Sumatera Timur punika gadhah peranan mbangkitaken greget kebangsaan pelajar kados déné Zulkifli Lubis. Wonten ing MULO, Zulkifli lan kanca-kancanipun kagabung wonten ing salebeting kelompok Patriot. Ingkang saged dipunsebut minangka oposisi "diam-diam" amargi minangka tuladha, manawi wonten upacara, kelompok punika boten purun nyekaraken lagu kebangsaan Walanda, "Wilhelmus", malahan ngajak pasarta upacara sanèsipun saperlu ndhérék mendel kemawon.